Александър Пушкин
Под небесата сини…

Превод от руски: Ижо Соколов, —

chitanka.info

Под небесата сини…[0]

Под небесата сини на своя роден кът

измъчвала се тя, тъжала…

Увехнала накрай и, знам, над моя път

безплътна младостта летяла.

Но между нас е непристъпен връх.

Напразно чувството възбуждах:

от равнодушните уста дочувах смъртен лъх

и равнодушно го прокуждах.

Та ето нея любих аз със много огън досега,

с такова тежко напрежение,

с такава нежна, разтопяваща тъга,

с безумен стон и със мъчение!

Къде е любовта? Уви, във тез гърди

за бедната, невинната любима,

за спомена от сладостта преди

ни сълзи, ни въздишки има.

[0] Напечатано в „Северные Цветы“, 1828 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.